b'\n_START_ARTICLE_\nKitajske borilne ve\xc5\xa1\xc4\x8dine\n_START_SECTION_\nZgodovinski razvoj\n_START_PARAGRAPH_\n\xc5\xa0irno geografsko obmo\xc4\x8dje Kitajske je do\xc5\xbeivljajo burno zgodovino, kar se odra\xc5\xbea tudi v silni pestrosti oblik borilnih ve\xc5\xa1\xc4\x8din, izvirajo\xc4\x8dih iz tega dela sveta. Poleg oblikovanja lastnih ve\xc5\xa1\xc4\x8din, so k razvoju mo\xc4\x8dno prispevali tudi vplivi iz sosednjih obmo\xc4\x8dij, npr. obmo\xc4\x8dij Indije in Mongolije._NEWLINE_Neko\xc4\x8d je bila splo\xc5\xa1no sprejeta napol mitolo\xc5\xa1ka zgodba o Kitajski kot izvoru vseh borilnih ve\xc5\xa1\xc4\x8din v Aziji, oziroma \xc5\xa1e bolj zmotno, o dolo\xc4\x8deni kitajski borilni ve\xc5\xa1\xc4\x8dini kot podlagi za vse ostale kitajske in azijske ve\xc5\xa1\xc4\x8dine. _NEWLINE_Kljub prevelikemu poenostavljanju zgodovinskih procesov, zgodba vsebuje mnogo resni\xc4\x8dnih dejstev. Na kitajskem obmo\xc4\x8dju so skozi zgodovino nastajala mo\xc4\x8dna in prostrana cesarstva, ki so imela izreden vpliv (kulturen, politi\xc4\x8den in gospodarski) na celotno Azijsko regijo, pa tudi izven nje. Prek tega vpliva so se kitajske borilne ve\xc5\xa1\xc4\x8dine redno \xc5\xa1irile v druge dele Azije in pomembno vplivale na razvoj obstoje\xc4\x8dih ve\xc5\xa1\xc4\x8din ali pa pripomogle k oblikovanju popolnoma novih oblik. Danes najbolj znan primer je npr. razvoj karateja na Okinavi oz. Japonskem, ki pa je eden najmlaj\xc5\xa1ih v zgodovini._NEWLINE_Pomembno obdobje v zgodovini kitajskih borilnih ve\xc5\xa1\xc4\x8din je bilo po koncu 2. svetovne vojne, ko je nova komunisti\xc4\x8dna oblast tradicionalne oblike ve\xc5\xa1\xc4\x8din nadzorovala in jih sku\xc5\xa1ala \xc4\x8dim bolj onemogo\xc4\x8diti, hkrati pa so iz njih ustvarili novo, \xc2\xbbsprejemljivej\xc5\xa1o\xc2\xab\xc2\xa0obliko kot tekmovalni \xc5\xa1port.\n_START_SECTION_\nDelitev po vizuelni obliki izvedbe\n_START_PARAGRAPH_\nTa delitev je zelo znana. Mnoge kitajske borilne ve\xc5\xa1\xc4\x8dine so namre\xc4\x8d v svojih gibih sku\xc5\xa1ale \xc4\x8dim bolj posnemati gibe in dejanja \xc5\xbeivali v naravi in jih uskladiti in prirediti s principi borbe z ljudmi. Najbolj znane \xc5\xbeivali: zmaj, \xc5\xbeerjav, tiger, bogomolka, opica, ka\xc4\x8da. Nekatere ve\xc5\xa1\xc4\x8dine so popolnoma osredoto\xc4\x8dene na posnemanje gibov le ene \xc5\xbeivali, druge pa vsebujejo gibe, ki posnemajo nekaj razli\xc4\x8dnih \xc5\xbeivali._NEWLINE_Po tej delitvi so poznane tudi oblike kitajskih borilnih ve\xc5\xa1\xc4\x8din, t. i. \xc2\xbbpijani boks\xc2\xab, ki posnemajo vinjeno stanje borca; ta zaradi spro\xc5\xa1\xc4\x8denosti in naklju\xc4\x8dnosti gibov postane za nasprotnika precej nepredvidljiv.\n_START_SECTION_\nOsebna in simbolna poimenovanja\n_START_PARAGRAPH_\nTa delitev kitajske borilne ve\xc5\xa1\xc4\x8dine deli glede na ime osnovatelja, ali celo ime znane dru\xc5\xbeine, ki je ve\xc5\xa1\xc4\x8dino razvijala oziroma raz\xc5\xa1irjala. Taka delitev lahko predstavlja tudi razli\xc4\x8dne pristope k vadbi iste ve\xc5\xa1\xc4\x8dine._NEWLINE_Ve\xc5\xa1\xc4\x8dine so lahko poimenovane tudi po simbolih oz. metaforah, npr. ve\xc5\xa1\xc4\x8dina \xc2\xbbtopovska pest\xc2\xab, ve\xc5\xa1\xc4\x8dina \xc2\xbbroke vetra\xc2\xab, itd.\n_START_SECTION_\nDelitev po filozofsko - verski podlagi\n_START_PARAGRAPH_\nPo tej delitvi lahko delijo kitajske borilne ve\xc5\xa1\xc4\x8dine po vsebnosti filozofije, verskih simbolov in verovanj._NEWLINE_Tako lo\xc4\x8dijo budisti\xc4\x8dne, taoisti\xc4\x8dne in islamske borilne ve\xc5\xa1\xc4\x8dine. Ta delitev je na Kitajskem v politi\xc4\x8dnih razmerah po 2. svetovni vojni postala \xc2\xbbneprimerna\xc2\xab, kakor so zaradi teh lastnosti postale \xc2\xbbneprimerne\xc2\xab\xc2\xa0mnoge kitajske borilne ve\xc5\xa1\xc4\x8dine.'